คลังขอศึกษาข้อดี-ข้อเสียให้ครบถ้วนก่อนเดินหน้าขายหุ้นบริษัทเอกชนในมือ
คลังขอศึกษาข้อดี-ข้อเสียให้ครบถ้วนก่อนเดินหน้าขายหุ้นบริษัทเอกชนในมือ
11 มิ.ย. 2558

นายกุลิศ สมบัติศิริ ผู้อำนวยการ สำนักงานคณะกรรมการนโยบายรัฐวิสาหกิจ(สคร.)เปิดเผยว่า ขณะนี้อยู่ระหว่างรวบรวมข้อมูลของบริษัทเอกชนที่กระทรวงการคลังถือหุ้นอยู่ เบื้องต้นมีเกือบ 100 บริษัท อาทิ กิจการโรงพยาบาล หินอ่อน นมข้น โดยมีทั้งบริษัทที่จดทะเบียนอยู่ในตลาดหลักทรัพย์แห่งประเทศไทย และบริษัทนอกตลาดหลักทรัพย์ฯ ซึ่งจะต้องทบทวนให้ดีว่าจะมีการขายหุ้นในกิจการเหล่านี้อย่างไร
สำหรับหลักการที่จะต้องพิจารณา คือ ความจำเป็นในการถือหุ้นของกระทรวงการคลังในบริษัทเอกชนเหล่านั้นทั้งในระยะสั้นและระยะยาวจะมีผลกระทบอย่างไร โดยจะต้องดูข้อมูลให้ชัดเจนและแน่ใจที่สุดก่อน พร้อมยืนยันว่าเรื่องนี้ไม่ใช่ภารกิจเร่งด่วน จึงยังมีเวลาพิจารณาอีกมาก
“ยืนยันว่าไม่ใช่การขายหุ้นของรัฐวิสากิจ แต่จะเป็นการขายหุ้นของบริษัทเอกชนที่คลังเข้าไปถือ และมีการดำเนินธุรกิจเอกชนที่ไม่ได้มีกิจการเพื่อสาธารณะ โดยจะพิจารณาขายส่วนนี้ก่อน”นายกุลิศ กล่าว